Viime sunnuntaina Chicagon O'Haren lentokentän vartijat poistivat lääkäri David Daon United Expressin ylibuukatulta lennolta 3411. Seuranneessa käsirysyssä Dao sai raakaa kyytiä ja joutui sairaalaan. Daon retuuttamisesta tehdystä videosta tuli miljoonia kertoja katsottu viraalihitti, ja mediakatastrofi on maksanut United Express-brändin omistavalle United Continental Airwaysille satoja miljoonia arvonlaskuna. Näin vaikka Daon poisto lennolta tuskin oli laiton.

Tapausta tullaan varmasti puimaan vielä erilaisissa oikeusasteissa. Tarkkaan ottaen lento ei ollut ylibuukattu, vaan lisäpaikkoja tarvittiin toiselle lentokentälle matkustavalle henkilöstölle. Juridisesti tämä ei kuitenkaan muuta asetelmaa. Voi olla, ettei lentokentän vartijoilla ollut oikeutta poistaa Dao lennolta väkivalloin. Poliisilla tämä oikeus olisi kuitenkin todennäköisesti ollut. Vaikka ylibuukkaus tulee yleensä ilmi check in-vaiheessa, lentoyhtiöillä on kuitenkin valmis, joskin harvoin käytetty mekanismi matkustajien poistamiseen lentokoneesta ylibuukkaustilanteissa.

Yleensä matkustajat poistetaan rahakorvausta vastaan, mutta lentoyhtiöillä on keskinäisiä sopimuksia tämän korvauksen kattosummasta. Kuten ilmailuasiantuntija Henry Harteveldt selittää tässä Business Insider-lehden artikkelissa, lentolippu ei ole juuri koskaan juridisesti lippu tietylle lennolle, vaan yli 50-sivuinen sopimus jolla lentoyhtiö lupaa viemään sinut paikasta A paikkaan B ”joskus”. Tämä ”joskus” on todennäköisesti lippuun painettu lähtöaika, mutta tietyllä todennäköisyydellä se on sitä seuraava päivä, ja jollain sitä pienemmällä todennäköisyydellä sitä seuraava viikko. Ostamalla business-lipun voi ylibuukkauksen uhriksi joutumisen todennäköisyyttä pienentää, mutta ei välttää täysin.

Tilanne on malliesimerkki siitä, miten kuluttajat ja yhtiöt solmivat ”vapaaehtoisia sopimuksia”, jotka ovat irrallaan kaikesta arkisesta oikeustajusta, ja joiden yksityiskohdat ovat vain yhtiöiden lakimiesten tiedossa. Nyt kun ”vapaata sopimusoikeutta” (eli villiä kapitalismia) ajavalla liberalismilla menee Suomessa paremmin kuin koskaan, onkin viihdyttävää vilkaista miltä kapitalismi maistuu suomalaisten liberaalien facebook-ryhmässä liberaalimafiassa.

Liberaaliveteraani Mikko Ellilä kirjoittaa kun olisi kuullut kapitalismista ensimmäistä kertaa: ”miksi tällainen on laillista”. Saman tuohtumuksen jakaa moni muu, ja hetken aikaa liberaalimafia muistuttaa enemmän kominternin politbyroota kun vapaan markkinatalouden kannattajien klubia. Liberalismi on Suomessa (ja kaikkialla muuallakin) valkoisten miesten kerho, mutta toisin kuin 99% maailman vähemmistöjen ja köyhien ongelmista, ylibuukatuksi joutuminen tuntuu onnettomuudelta jonka myös viskinsiemailija voi kuvitella mahdollisesti osuvan omalle kohdalle.

Pian keskustelu kuitenkin palautuu liberaaleille urille Randinsa ja Hayekinsa lukeneiden toimesta:

”se ylibookkaus on selvästi tavattu auki myyntiehdoissa.”

”se on käytäntö hyvästä syystä: tuollainen tilastollinen varauskäytäntö parantaa käyttöastetta, eli halventaa lippujen hintaa.”

”On ihan ymmärrettävää, että yhtiöt eivät tarjoa enempää ja pitäytyvät yksimielisesti tämän sopimuksen puitteissa.”

”vaikka ihmiset tykkää valittaa lentämisen hinnoista, todellisuudessa ala on äärimmäisen kilpailtu ja katteet ovat todella minimaalisia”

”Minusta libertaari kysyisi tässä tilanteessa, kuka aloitti väkivallan. Uskoakseni se tässä tilanteessa oli se joka kieltäytyi kuljetusehtojen mukaisesti poistumasta koneesta, vaikka häntä siihen kehotettiin.”

Joku ehti myös syyttää ”monopoleja ja kartelleja”, mutta hänet korjattiin osoittamalla (aivan oikein), että lentoliikenne on ankarasti kilpailtua. Mikäli kapitalismi olisi itsensä korjaava järjestelmä, joku lentoyhtiö menestyisi tarjoamalla oikeustajun kanssa yhteneviä käyttöehtoja. Nyt lentoyhtiöt ovat kuitenkin sopineet keskenään että näin ei tehdä, ja saaneet linjansa läpi eri maiden lainsäädännössä.

Nyt kun lastentarhoissakin pitää järjestää ”yrittäjyyskasvatusta”, hallitus järjestää ”norminpurkutalkoita”, hardcore-liberaalit piraattipuolue ja liberaalipuolue (entinen viskipuolue) ovat tehneet läpimurron kunnallisvaaleissa ja kaikki puolueet (erityisesti kokoomus ja vihreät) ovat liberaalimpia kuin koskaan, on ajankohtaista muistaa miten kapitalismi toimii.

Suuryhtiö ja kuluttaja eivät koskaan voi olla tasavertaisia sopimuskumppaneita, eivätkä sitä voi olla myöskään suuryhtiö ja työntekijä. United Expressin lennon 3411 jälkeen lento-yhtiöiden käytännöt saavat varmaankin tuuletusta, kuten myös lainsäädäntö. Tämä merkitsee lisää sääntöjä ja normeja, lisää sosialismia, lisää pillityksen aihetta päivän byrokraatille.

Liberaali voi vain vetää fedoraa korville, ja jatkaa kamppailua sitä väkivaltaa vastaan, jota ihmisten ylivoimaisen enemmistön arkinen oikeustaju hänelle edustaa.